
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	27 ianuarie 2011

	Nr.
	27/741


R A P O R T

asupra propunerii legislative pentru modificarea Legii nr.330/2009 privind salarizarea unitară a personalului plătit din fonduri publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 706 din 22 noiembrie 2010, cu dezbaterea pe fond în procedură obişnuită a propunerii legislative pentru modificarea Legii nr.330/2009 privind salarizarea unitară a personalului plătit din fonduri publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.660/31.05.2010)

· avizul negativ al Consiliului Economic şi Social (nr.1487/28.06.2010)

· avizul negativ al Comisiei juridice, de disciplină şi imunităţi (nr.31/1075/07.12.2010)

· avizul favorabil al Comisiei pentru egalitatea de şanse pentru femei şi bărbaţi (37/898/10.12.2010)
· punctul de vedere negativ al Guvernului (nr.2033/09.08.2010).

Propunerea legislativă are ca obiect de reglementare modificarea art.21 din Legea-cadru nr.330/2009 privind salarizarea unitară a personalului plătit din fonduri publice, astfel încât toţi nevăzătorii, nu numai cei cu handicap accentuat, să beneficieze, pentru activitatea desfăşurată în cadrul programului normal de lucru, de un spor de 15% din salariul de bază.

Comisia propune Plenului Camerei Deputaţilor respingerea iniţiativei legislative întrucât la data de 1 ianuarie 2011 a intrat în vigoare Legea-cadru nr.284 din 28 decembrie 2010 privind salarizarea unitară a personalului plătit din fonduri publice care prevede la art.19 acordarea unui spor de 15% pentru activitatea desfăşurată în cadrul programului normal de lucru, pentru nevăzătorii cu handicap grav şi accentuat. Prin urmare iniţiativa legislativă a rămas fără obiect.
Propunerea legislativă face parte din categoria legilor organice, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 25 ianuarie 2011 a participat, în conformitate cu prevederile art.55 din Regulamentul Camerei Deputaţilor, domnul Nicolae Ivăşchescu, Secretar de Stat în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 29 deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 17 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.
PREŞEDINTE,




SECRETAR,


Victor Paul Dobre



Kerekes Karoly

Întocmit,
Expert parlamentar Sorina SZABO

